En 22-årig mand er torsdag formiddag på operationsbordet i et forsøg på at redde hans venstre tommelfinger. Den fik han nemlig klippet af onsdag over middag, da en 35-årig mand overfaldt ham på åben gade i Hobro. - Den 22-årige kommer gående på gaden da en bil holder ind og den 35-årige henvender sig til ham, fortæller politikommissær Preben Møller, der er leder af lokal efterforskning, lokalpoliti Himmerland. - De kender hinanden og først taler de stille og roligt sammen. Men det udvikler sig hurtigt og den 35-årige begynder at slå den 22-årige til han ligger på jorden. Her fortsætter han med at slå og sparke indtil han fastholder ham og med en grensaks klipper hans venstre tommelfinger af, siger Preben Møller. Efterfølgende stak den 35-årige gerningsmand den 22-årige i låret med grensaksen. Begge mænd er fra lokalområdet, og gerningsmanden tilhører en uheldig gruppering, som Preben Møller beskriver det. Han kan i øvrigt ikke udtale sig om baggrunden for overfaldet, men at den 35-årige er gerningsmanden er sikkert, erklærer han. - De kender hinanden og den forurettede siger at det er den 35-årige der gjorde det, så vi er sikre i vores sag, siger Preben Møller. - Vi eftersøger ham og vi har ledt efter ham på alle de adresser, vi ved han kunne opholde sig. Vi efterlyser ham ikke med navn, signalement og billede, men vi hører gerne fra borgere der har tip i sagen, siger politikommissæren videre. Den 35-årige gerningsmand kørte fra gerningsstedet i krydset Nyvej og Jernbanegade og efterfølgende søgte den 22-årige tilflugt på en nærliggende skole hvor man ringede efter politi og ambulance.

Opsummering:
35-årig mand fra Hobro-egnen eftersøges af politiet efter bestialsk overfald i Hobro onsdag.